Document ID: 32010R0032

UREDBA KOMISIJE (EU) št. 32/2010
z dne 14. januarja 2010
o vpisu imena v register zaščitenih označb porekla in zaščitenih geografskih označb (Jihočeská Zlatá Niva (ZGO))
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila (1) ter zlasti tretjega in četrtega pododstavka člena 7(5) Uredbe,
ob upoštevanju naslednjega:
(1)
V skladu s členom 6(2) in členom 17(2) Uredbe (ES) št. 510/2006 je bila vloga Češke za registracijo imena „Jihočeská Zlatá Niva“ objavljena v Uradnem listu Evropske unije (2).
(2)
Slovaška je v skladu s členom 7(1) Uredbe (ES) št. 510/2006 registraciji ugovarjala. Ugovor je bil na podlagi točk (b) in (c) prvega pododstavka člena 7(3) navedene uredbe sprejet.
(3)
Slovaška je v ugovoru navedla, da bi bila registracija zadevnega imena v nasprotju s členom 3(4) Uredbe (ES) št. 510/2006 in bi ogrozila obstoj blagovnih znamk, registriranih na ozemlju Slovaške.
(4)
S pismom z dne 24. junija 2008 je Komisija prosila zadevni državi članici, da v skladu s svojimi notranjimi postopki dosežeta medsebojno soglasje.
(5)
Ker Slovaška in Češka v predvidenem roku soglasja nista dosegli, mora Komisija sprejeti odločbo v skladu s postopkom iz člena 15(2) Uredbe (ES) št. 510/2006.
(6)
Na podlagi informacij, ki jih je predložila Slovaška, Komisija ne more skleniti, da bi bila registracija imena „Jihočeská Zlatá Niva“ v nasprotju s členom 3(4) Uredbe (ES) št. 510/2006. Čeprav je vlagateljica ugovora dokazala, da je ime „Jihočeská Zlatá Niva“ mogoče povezati z imenom „Niva“, ni predložila dokazov o stopnji prepoznavnosti, ki jo je blagovna znamka pridobila zaradi svojega slovesa, ugleda in časa, v katerem se je uporabljala. Razpoložljive informacije torej ne kažejo, da bi registracija imena „Jihočeská Zlatá Niva“ zavajala potrošnika glede resnične identitete proizvoda.
(7)
Na podlagi dokazov, ki so bili predloženi, Komisija ne more priti do zaključka, da bi bila ob upoštevanju poštene tradicionalne prakse in dejanske verjetnosti zamenjav registracija imena „Jihočeská Zlatá Niva“ kot zaščitene označbe porekla v nasprotju z določbami člena 7. Glede na dokaze, ki jih je prejela Komisija, se je izraz „Niva“ desetletja uporabljal na Češkem in Slovaškem kot splošni izraz za vrsto sira. Poleg tega zaradi registracije navedenega imena kot zaščitene označbe porekla ne bi bilo treba izbrisati ali razveljaviti blagovnih znamk, saj so bili zahtevki zanje vloženi pred datumom vloge za registracijo imena Komisiji, prav tako tudi ne bi bila ovirana nadaljnja uporaba teh znamk. Poleg tega v skladu z informacijami, ki jih ima na voljo Komisija, izključna pravica lastniku blagovne znamke ne daje pravice, da med trgovanjem in v skladu z dobrimi poslovnimi običaji v industrijskih in trgovinskih zadevah tretji strani prepove uporabo označbe geografskega porekla v skladu s členom 6 Direktive 2008/95/ES Evropskega parlamenta in Sveta z dne 22. oktobra 2008 o približevanju zakonodaje držav članic v zvezi z blagovnimi znamkami (3).
(8)
Glede na to je treba ime „Jihočeská Zlatá Niva“ vpisati v „Register zaščitenih označb porekla in zaščitenih geografskih označb“.
(9)
Ukrepi, predvideni s to uredbo, so v skladu z mnenjem Stalnega odbora za zaščitene geografske označbe in zaščitene označbe porekla -
SPREJELA NASLEDNJO UREDBO:
Člen 1
Ime iz Priloge k tej uredbi se vpiše v register.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. januarja 2010

Labels: 3
17
18
6